Henrik Høegh (V), 2010-01-29:
Tak for det.
Med Enhedslistens beslutningsforslag vil man pålægge regeringen at gøre det ulovligt for landmænd at udvide konventionelle svinebedrifter.
Målet er, ifølge forslagsstillerne, at reducere antallet af svin i Danmark markant – på kort sigt med 50 pct. og på længere sigt med 75 pct. Lad mig først sige, da der nu her tages særligt hensyn til de økologiske bedrifter, at vi i Venstre gerne ser en stigning i produktionen af økologiske svin, og derfor er der sat penge af til en stigning i den økologiske fødevareproduktion i »Grøn Vækst«.
Men vi vil ikke være formynderiske over for den enkelte forbruger, den enkelte forældrebestyrelse eller det enkelte byråd, og derfor ønsker vi, at det er efterspørgslen på markedet, der har størst indflydelse på udviklingen i produktionen af økologiske varer.
Generelt mener vi i Venstre, at dansk svineproduktion er en erhvervssucces, som gavner beskæftigelsen og eksporten, hvilket er med til at finansiere velfærdssamfundet.
Samtidig sker produktionen på en ansvarlig og miljøbevidst måde.
Disse forhold synes vi Enhedslisten overser i det her forslag.
Jeg vil godt give nogle eksempler på de to elementer.
I dag er der ca. 55.000 mennesker beskæftiget i Danmark som følge af den danske svineproduktion, hvilken ministeren også var meget inde på med hensyn til beskæftigelsen.
Denne beskæftigelse genererer årligt en samlet lønindkomst på 15 mia. kr. til beskatning, til den danske samfundshusholdning.
Svinekød er ligesom den øvrige landbrugsproduktion desuden en vigtig eksportvare, som i 2008 gav Danmark en nettovalutaindtjening på 19 mia. kr.
Jeg kan vist godt tillade mig at sige, at Enhedslisten, kan man sige, ikke just er kendt for at være et parti, som ønsker at holde igen med offentlige udgifter, så det forekommer besynderligt, at samme parti vil nedbringe grundlaget for en sådan udgiftspolitik ved at sætte en stopper for denne produktion, som selvfølgelig – og det erkender jeg – har problemer i øjeblikket, men stadig væk er en meget, meget vigtig indtjeningskilde for den samlede danske samfundshusholdning.
Det undrer mig gevaldigt, at Enhedslisten i en tid med stigende arbejdsløshed og lavkonjunktur foreslår at tage arbejde fra væsentlige dele af de 55.000 mennesker, som er beskæftiget i dansk svineproduktion i øjeblikket.
Så er der spørgsmålet om hele miljøsiden og dansk svineproduktion.
Enhedslisten argumenterer i beslutningsforslaget for, at dansk svineproduktion skader miljøet og klimaet i voldsom grad.
Fakta er, at der er blevet taget hensyn, og der skal, som ministeren siger, tages yderligere hensyn til natur og miljø i forbindelse med den samlede danske husdyrproduktion.
Lad mig nævne et par tal på det her område.
Faktisk er nitratoverskuddet faldet med 56 pct. over de sidste ca. 20 år.
Fosforoverskuddet er faldet med 77 pct.
Udledningen af ammoniak, som der bliver gjort en del ud af fra forslagsstillernes side, er faldet med 48 pct.
Dertil kommer så, som ministeren nævnte, tiltagene i »Grøn Vækst« og den aftale, der er der, hvor der nu sker yderligere reduktioner hele vejen rundt på alle de forskellige parametre.
Endelig arbejder vi jo intenst for, at vi også kan bruge husdyrgødningen og især gyllen som en fremtidig energikilde i den danske energipolitik, således at vores husdyrproduktion kommer til at bidrage til en CO2-venlig energi herhjemme og dermed kommer til at bidrage til de krav, vi skal nå i forhold til internationale klimaaftaler.
Jeg skal på denne baggrund meddele, at Venstre ikke kan støtte beslutningsforslaget.